钦定古今图书集成/明伦汇编/氏族典/第214卷 > 何继筠
## 钦定古今图书集成/明伦汇编/氏族典/第214卷 > 何继筠

按《宋史何继筠传》：“继筠字化龙，河南人。父福进，历仕
后唐至周，累官忠武、成德、天平三节度。继筠幼时与
群儿戏，必分行伍为战阵之象。晋初，补殿直。周祖讨
三叛，表继筠从行。贼平，改供奉官。广顺初，福进镇真
定，署衙内都校，尝领偏师与并人战，以功领钦州刺
史，随福进入朝，为内殿直都知。福进卒，起复为濮州”
刺史，改棣州刺史。恭帝即位，以为西北面行营都监。
建隆二年，升棣州为团练，以继筠充使。三年，命为关
南兵马都监。乾德四年，加本州防御使。开宝元年秋，
命昭义节度李继勋等征太原，以继筠为先锋，以功
拜建武军节度、判棣州。三年，来朝，诏赐鞍马戎仗，令
戍边。四年秋，来朝，疽发背，未几卒，年五十一。继筠深
沉有智略，前后备边二十年，与士卒同甘苦，得其死
力。善揣边情，边人畏伏，多画像祠之。